Grondwetlike Hof bekragtig Appèlhof-oorwinning - KLK
Grondwetlike Hof bekragtig Appèlhof-oorwinning
AgriOrbit het in Maart vanjaar berig oor 'n belangrike uitspraak deur die Appèlhof in Bloemfontein wat duidelikheid oor die aanhou van beeste deur plaasbewoners gegee het. Dié uitspraak is nou deur die Grondwetlike Hof bekragtig. "Die teenkant se aansoek om kondonering en verlof tot appèl is deur die Grondwetlike Hof van die hand gewys op grond daarvan dat daar geen vooruitsigte op sukses was nie," verduidelik Hans-Jurie Moolman van Moolman & Pienaar.
Ten tyde van die oorspronklike uitspraak het Moolman verduidelik dat Adendorff-boerdery van Charlestown naby Volksrust daarin geslaag het om met sukses verskeie belangrike aspekte bevestig te kry deur die hof en dat dié aspekte voortaan regoor Suid-Afrika behoort te geld.
Ter herinnering, som Moolman die uitspraak so op:
Die aanhou van vee is 'n onderlinge ooreenkoms tussen grondeienaars en plaasbewoners en nie 'n reg wat uit die Wet op Uitbreiding van Sekerheid van Verblyfreg, 1997 (Wet 62 van 1997) ontleen word nie. Dit beteken onder meer dat hierdie ooreenkoms ook soos enige ooreenkoms gekanselleer kan word.
Beide grondeienaars en plaasbewoners het 'n plig om, ooreenkomstig die Wet op Bewaring van Landbouhulpbronne, 1983 (Wet 43 van 1983), weiding behoorlik te bestuur en nie grond te laat oorbewei nie.
Grondeienaars soos Adendorff-boerdery is geregtig om die hof te nader, sonder dat dit nodig is om vir die Departement van Landbou, Bosbou en Visserye te wag, om plaasbewoners te gelas om hul vee van oorbeweide grond te verwyder totdat die beskadigde natuurlike weiding en/of gronderosie gerehabiliteer is.
Die nakoming van die Omgewingsbewaringswet, 1989 (Wet 73 van 1989) gee gevolg aan die "reg op 'n gesonde omgewing", soos vervat in die Grondwet van die Republiek van Suid-Afrika. Grondeienaars kan ook ingevolge die Grondwetdie hof nader vir regshulp om mense wat die Omgewingsbewaringswet oortree, aan te spreek.
PreviousPrevious post:Answer to agrarian needs lies in keeping it ruralNextNext post:Northern Cape dam planned to 'rival' Vaal